Γνωμοδότηση της Οικονομικής και Κοινωνικής Επιτροπής για την «Πρόταση Σύστασης του Συμβουλίου σχετικά με την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης»

(98/C 214/07)

Στις 16 Δεκεμβρίου 1997, και σύμφωνα με το άρθρο 130 (παράγραφος 3) της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του την 1η Απριλίου 1998, με βάση την εισηγητική έκθεση της Dame Jocelyn Barrow.

Κατά την 354η σύνοδο ολομέλειάς της της 29ης και 30ής Απριλίου 1998 (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 114 ψήφους υπέρ, 1 κατά και 2 αποχές την ακόλουθη γνωμοδότηση.

1. Εισαγωγή

Το Πράσινο Βιβλίο για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης () αποτέλεσε απάντηση στο αίτημα του Ευρωπαϊκού Κοινοβουλίου και του Ευρωπαϊκού Συμβουλίου για μία εμπεριστατωμένη εξέταση των θεμάτων ευρωπαϊκής πολιτικής για το κοινό που σχετίζονται με την ανάπτυξη των οπτικοακουστικών υπηρεσιών και των υπηρεσιών πληροφόρησης (οι οποίες στο παρόν έγγραφο αναφέρονται ως «νέες υπηρεσίες»). Στο Πράσινο Βιβλίο εξετάσθηκαν τα θέματα που αντιμετωπίζουν οι νέες υπηρεσίες για τη διασφάλιση της κατάλληλης προστασίας των ανηλίκων και της ανθρώπινης αξιοπρέπειας, καθώς οι εν λόγω υπηρεσίες εξελίσσονται ταχέως από παραδοσιακά κλειστά συστήματα ραδιοτηλεοπτικής πληροφόρησης σε ανοιχτές υπηρεσίες απευθείας σύνδεσης και σε υβριδικά συστήματα, όπως είναι η δικτυακή διοχέτευση πληροφοριών. Στο Πράσινο Βιβλίο υπογραμμίζεται το γεγονός ότι, εξαιτίας της φύσης των νέων υπηρεσιών, προκύπτουν θέματα, τα οποία συχνά δεν είναι μόνο εθνικής η ακόμη και ευρωπαϊκής κλίμακας, αλλά παγκόσμιας. Στο Πράσινο Βιβλίο αναλύθηκε η συνολική κατάσταση και εξετάσθηκε ο ρόλος όλων των παραγόντων στο πλαίσιο των νέων υπηρεσιών, από τις κυβερνήσεις και τους παροχείς υπηρεσιών μέχρι τους επιμέρους χρήστες, ενώ δόθηκε ιδιαίτερη βαρύτητα στις πρωτοβουλίες σε ευρωπαϊκό επίπεδο. Περιγράφηκε η εξέλιξη των νέων υπηρεσιών και αναλύθηκαν οι ισχύουσες νομοθεσίες, ρυθμίσεις και πολιτικές σε εθνικό, ευρωπαϊκό και παγκόσμιο επίπεδο. Εξετάσθηκαν, επίσης, οι διάφορες δυνατότητες πραγματοποίησης μακροπρόθεσμων επιλογών που υφίστανται για την αντιμετώπιση των θεμάτων που προκύπτουν από τις νέες υπηρεσίες, από τη ρύθμιση και την αυτορρύθμιση των νέων υπηρεσιών μέσω της ευαισθητοποίησης και της εκπαίδευσης μέχρι την ανάπτυξη και εφαρμογή συστημάτων, όπως είναι το φιλτράρισμα και η διαβάθμιση.

1.1. Κατά τη διαδικασία διαβουλεύσεων που ακολούθησε τη δημοσίευση του Πράσινου Βιβλίου επισημάνθηκε ένας αριθμός σημαντικών θεμάτων σχετικών με την προστασία των ανηλίκων και της ανθρώπινης αξιοπρέπειας στο πλαίσιο των νέων υπηρεσιών.

1.2. Το κύριο μήνυμα της διαδικασίας των διαβουλεύσεων είναι ότι για την πλήρη ανάπτυξη του δυναμικού των νέων υπηρεσιών είναι επιτακτική η ανάγκη δημιουργίας κλίματος εμπιστοσύνης 7 ανάλογο κλίμα θα υπάρξει μόνο εάν είναι δυνατόν να διασφαλίζονται η προστασία των ανηλίκων και της ανθρώπινης αξιοπρέπειας.

2. Η πρόταση της Επιτροπής για Σύσταση του Συμβουλίου

2.1. Σύμφωνα με τον προτεινόμενη Σύσταση του Συμβουλίου συνιστάται στα κράτη μέλη:

2.1.1. να ενθαρρύνουν τη συμμετοχή των ενδιαφερόμενων μερών στη διαδικασία λήψης εθνικών μέτρων για την προστασία των ανηλίκων και της ανθρώπινης αξιοπρέπειας και να συμβάλουν στην καθιέρωση μιας ευρωπαϊκής μεθόδου αξιολόγησης 7

2.1.2. να προωθήσουν τη θέσπιση ενός εθνικού πλαισίου αυτορρύθμισης από τους φορείς εκμετάλλευσης των νέων υπηρεσιών. Η αυτορρύθμιση θα πρέπει να βασίζεται:

- στην πλήρη συμμετοχή όλων των ενδιαφερόμενων μερών 7

- σε κώδικα(ες) δεοντολογίας που θα καλύπτουν την προστασία των ανηλίκων, την προστασία της ανθρώπινης αξιοπρέπειας και την ανάληψη διαδικασιών κυρώσεων σε περίπτωση παράβασης αυτών των κωδίκων 7

- στη συνεργασία των εθνικών οργάνων σε ευρωπαϊκό επίπεδο 7

- στην αξιολόγηση των πλαισίων αυτορρύθμισης 7

2.1.3. να συμπληρώσουν τα υφιστάμενα ρυθμιστικά πλαίσια, ενθαρρύνοντας τους ραδιοτηλεοπτικούς σταθμούς/φορείς εκμετάλλευσης να χρησιμοποιούν νέες μεθόδους για την προστασία των ανηλίκων [π.χ. τις φραγές προγραμμάτων (V-chips) και τους PIN ()] 7

2.1.4. να εφαρμόσουν μέτρα για τον εντοπισμό, τη δίωξη και την επιβολή κυρώσεων στους παραβάτες και να αναπτύξουν τη συνεργασία μεταξύ των αστυνομικών και δικαστικών αρχών 7

2.1.5. να προωθήσουν μέτρα που θα επιτρέψουν στους ανηλίκους να χρησιμοποιούν τις νέες υπηρεσίες υπεύθυνα, καθώς και να βελτιώσουν την ευαισθητοποίηση και να μεριμνήσουν για την παραγωγή περιεχόμενου ποιότητας για ανηλίκους.

2.2. Το Συμβούλιο καλεί τα ενδιαφερόμενα μέρη:

- να εγκαθιδρύσουν διαρθρώσεις που να αντιπροσωπεύουν όλα τα ενδιαφερόμενα μέρη σε εθνικό επίπεδο, με σκοπό τη συμμετοχή τους στη συνεργασία και το συντονισμό σε ευρωπαϊκό και παγκόσμιο επίπεδο 7

- να ακολουθούν κώδικα(ες) δεοντολογίας 7

- να αναπτύξουν νέα μέσα προστασίας των ανηλίκων και ενημέρωσης των χρηστών 7

- να αναπτύξουν θετικά μέτρα για ανηλίκους 7

- να αξιολογούν και να παρακολουθούν τις πρωτοβουλίες που αναλαμβάνονται σε εθνικό επίπεδο.

2.3. Το Συμβούλιο ζητεί από την Επιτροπή:

- να συνδέσει μέσω δικτύου τα ενδιαφερόμενα εθνικά μέρη που είναι αρμόδια για το πλαίσιο αυτορρύθμισης, ανταλλάσσοντας εμπειρίες και πληροφορίες σε ευρωπαϊκό επίπεδο 7

- να ενθαρρύνει τη συνεργασία μεταξύ των αστυνομικών και δικαστικών αρχών σε ευρωπαϊκό επίπεδο 7

- να προωθήσει την παγκόσμια συνεργασία 7

- να αναπτύξει διαδικασίες αξιολόγησης των μέτρων που λαμβάνονται για την προστασία των ανηλίκων.

3. Ειδικές παρατηρήσεις

3.1. Η Οικονομική και Κοινωνική Επιτροπή αναγνωρίζει ότι η ανάπτυξη των νέων υπηρεσιών είναι ζωτικής σημασίας για την Ευρώπη σε μία σειρά σημαντικών τομέων. Η ΟΚΕ πιστεύει ότι οποιαδήποτε πολιτική για την ανάπτυξη των νέων υπηρεσιών θα πρέπει να βασίζεται στην προστασία ορισμένων βασικών αρχών, συμπεριλαμβανομένης και της προστασίας των ανηλίκων και της ανθρώπινης αξιοπρέπειας. Πράγματι, η ΟΚΕ πιστεύει ότι οι εν λόγω νέες υπηρεσίες μπορούν να αξιοποιηθούν πλήρως εντός ενός κλίματος εμπιστοσύνης και ότι αυτό το κλίμα είναι δυνατόν να επιτευχθεί μόνο μέσω της προστασίας των ανηλίκων και της ανθρώπινης αξιοπρέπειας.

3.1.1. Για το σκοπό αυτό, η πρόσβαση και η ταξινόμηση του περιεχομένου των νέων υπηρεσιών είναι ζωτικής σημασίας. Είναι ιδιαίτερα σημαντική η διάκριση μεταξύ παράνομου και επιβλαβούς περιεχομένου, καθώς αυτά θέτουν διαφορετικά θέματα αρχής και, ως εκ τούτου, απαιτούν διαφορετική νομική και τεχνολογική προσέγγιση.

3.1.2. Το παράνομο περιεχόμενο αναγνωρίζεται εύκολα και αντιμετωπίζεται βάσει των υφιστάμενων νόμων και κανονισμών. Ωστόσο, το θέμα του ορισμού του επιβλαβούς περιεχομένου απαιτεί περαιτέρω εξέταση. Κάθε σύστημα για την προστασία των ανηλίκων πρέπει να διασφαλίζει ότι οι ανήλικοι δεν έχουν πρόσβαση σε περιεχόμενο, το οποίο θα ήταν ενδεχομένως επιβλαβές για τη φυσική και διανοητική ανάπτυξή τους, ενώ παράλληλα πρέπει να επιτρέπει την πρόσβαση των ενηλίκων στο εν λόγω περιεχόμενο.

3.1.3. Ο ορισμός του παράνομου και επιβλαβούς περιεχομένου είναι δυνατόν να διαφέρει από χώρα σε χώρα 7 ενώ σε ορισμένες χώρες ένα συγκεκριμένο περιεχόμενο μπορεί να θεωρείται παράνομο, το ίδιο περιεχόμενο σε άλλες χώρες μπορεί να θεωρείται νόμιμο. Αυτό σημαίνει ότι μπορεί να αντιμετωπίζονται πρακτικές δυσχέρειες κατά την εφαρμογή των κανονισμών από χώρα σε χώρα. Επιπλέον, ο ορισμός του επιβλαβούς περιεχομένου επηρεάζεται από το τι θεωρείται ότι προσβάλλει ορισμένες αξίες και πεποιθήσεις και συχνά εξαρτάται από τις πολιτισμικές διαφορές.

3.1.4. Καθίσταται διαρκώς εμφανέστερο ότι, εξαιτίας της έλλειψης προστασίας έναντι του παρανόμου και επιβλαβούς περιεχομένου, οι γονείς είναι απρόθυμοι να επιτρέψουν στα παιδιά τους την πρόσβαση στις νέες υπηρεσίες. Ένας πρακτικός τρόπος αντιμετώπισης αυτού του προβλήματος είναι ενδεχομένως να διασφαλισθεί ότι η ποιότητα του περιεχομένου που διαθέτουν οι νέες υπηρεσίες υπόκειται σε ορισμένους ελάχιστους κανόνες και ότι το περιεχόμενο που απευθύνεται ειδικά σε ανηλίκους υπόκειται σε αυστηρότερους κανονισμούς από εκείνους που ισχύουν για το υπόλοιπο περιεχόμενο.

3.2. Ρυθμιστικές αρχές

3.2.1. Κάθε μορφή ρύθμισης, είτε πρόκειται για επίσημη ρύθμιση είτε για αυτορρύθμιση, θα πρέπει να είναι ευαίσθητη, αναλογική και αμερόληπτη. Η περιττή ρύθμιση θα ανακόψει την ανάπτυξη των νέων υπηρεσιών και θα περιορίσει τα δυνητικά πλεονεκτήματα σε εθνικό, ευρωπαϊκό και παγκόσμιο επίπεδο.

3.2.2. Η αυτορρύθμιση θα ενθαρρύνει την ανάπτυξη των νέων υπηρεσιών, προσφέροντάς τους ένα εύκαμπτο μέσο προσαρμογής τους στην αυξανόμενη παγκοσμιοποίηση και την ταχεία ανάπτυξη των νέων υπηρεσιών.

3.2.3. Πρέπει να γίνει μέγιστη χρήση των ισχυουσών ρυθμίσεων, πολιτικών και διαδικασιών, στις περιπτώσεις που αυτές είναι δυνατόν να υιοθετηθούν απρόσκοπτα για τις νέες υπηρεσίες.

3.2.4. Πρέπει να ισχύουν διαδικασίες για τη διασφάλιση της τακτικής αξιολόγησης των πολιτικών και διαδικασιών αυτορρύθμισης σε εθνικό, ευρωπαϊκό και παγκόσμιο επίπεδο.

3.2.5. Η ρύθμιση πρέπει να είναι «ανεξάρτητη από την τεχνολογία»: οι νέες ρυθμίσεις, πολιτικές και διαδικασίες πρέπει να εξαρτώνται όσο το δυνατόν λιγότερο από τις νέες υπηρεσίες.

3.2.6. Πρέπει να προωθηθούν εναλλακτικές προς τη ρύθμιση λύσεις, όπως είναι η εκπαίδευση, οι πρωτοβουλίες ευαισθητοποίησης και η σήμανση.

3.2.7. Η χορήγηση αδειών στους ISP (Παροχείς Υπηρεσιών του Internet) και τους οργανωμένους παροχείς περιεχομένου θα δώσει τη δυνατότητα στους νομοθέτες να υποβάλουν τη χορήγηση των εν λόγω αδειών σε όρους και κυρώσεις που, στη συνέχεια, θα μπορούν να επικαλούνται σε περίπτωση διάθεσης σε ανηλίκους παράνομου ή επιβλαβούς περιεχομένου.

3.2.8. Η ρύθμιση πρέπει να αντίκειται το λιγότερο δυνατόν στις θεμελιώδεις αρχές της προστασίας της ιδιωτικής ζωής και της ελευθερίας έκφρασης.

3.2.9. Πρέπει να θεσπισθούν ειδικές κυρώσεις για τις παραβάσεις των ρυθμίσεων και των κωδίκων δεοντολογίας.

3.2.10. Τα ρυθμιστικά όργανα και τα άλλα σχετικά όργανα, στα οποία ανατέθηκαν οι νέες υπηρεσίες, θα πρέπει να τύχουν ευρείας δημοσιότητας σε εθνικό, ευρωπαϊκό και παγκόσμιο επίπεδο.

3.3. Η ευθύνη όσον αφορά το περιεχόμενο

3.3.1. Οι παροχείς περιεχομένου πρέπει να είναι prima facie υπεύθυνοι για το περιεχόμενο. Οι παροχείς υπηρεσιών δεν πρέπει να είναι υπεύθυνοι για το περιεχόμενο.

3.3.2. Πρέπει να αναπτυχθεί ένα είδος «Euro PICS» () και να υιοθετηθεί ως μέσο για την ανάπτυξη, σε πανευρωπαϊκό επίπεδο, συστημάτων διαβάθμισης και λογισμικού φιλτραρίσματος του περιεχομένου. Στη συνέχεια, η εν λόγω «Euro PICS» πρέπει να ενσωματωθεί στην PICS. Μέχρι την ανάπτυξη της «Euro PICS», πρέπει να υιοθετηθεί η PICS ως παγκόσμιο πρότυπο, επειδή αυτή επιτρέπει τον έλεγχο της πρόσβασης στο περιεχόμενο.

3.3.3. Πρέπει να υπάρξει περαιτέρω έρευνα όσον αφορά την ανάπτυξη ενός περιορισμένου αριθμού παγκοσμίως αποδεκτών συστημάτων διαβάθμισης και λογισμικού φιλτραρίσματος, με τα οποία να αντιμετωπίζονται τα θέματα παγκόσμιας ανησυχίας όσον αφορά το περιεχόμενο, από κοινού με τη χρησιμοποίηση σελίδων προειδοποίησης και οπτικών και ηχητικών σημάτων για το «επιβλαβές» περιεχόμενο.

3.3.4. Η Επιτροπή πρέπει να συντονίσει τα ενδιαφερόμενα μέρη για τη συζήτηση των θεμάτων των σχετικών με το περιεχόμενο, τα συστήματα διαβάθμισης και το λογισμικό φιλτραρίσματος.

3.3.5. Πρέπει να προωθηθεί η σήμανση του περιεχομένου εκ μέρους τρίτου ως συμπληρωματική δυνατότητα επιλογής.

3.3.6. Η αυτορρύθμιση του περιεχομένου και η γονική ευθύνη πρέπει να αποτελούν τις πρωταρχικές μεθόδους ελέγχου της πρόσβασης στο περιεχόμενο.

3.3.7. Πρέπει να διασφαλισθεί η ποιότητα του περιεχομένου με την υιοθέτηση ελάχιστων κανόνων, οι οποίοι, στη συνέχεια, θα επιβάλλονται από τα ρυθμιστικά όργανα.

3.3.8. Όπως προαναφέρθηκε, πρέπει να γίνει διάκριση μεταξύ του παράνομου και του επιβλαβούς περιεχομένου, καθώς οι δύο αυτοί τύποι περιεχομένου απαιτούν διαφορετικές προσεγγίσεις. Πρέπει να επιβληθούν παγκοσμίως αποδεκτά ελάχιστα κριτήρια 7 στη συνέχεια, τα επιμέρους κράτη θα έχουν τη δυνατότητα, εάν το επιθυμούν, να θεσπίσουν αυστηρότερα κριτήρια.

3.4. Οργανώσεις

3.4.1. Η ευρωπαϊκή παρουσία στις παγκόσμιες οργανώσεις για τις νέες υπηρεσίες είναι δυσανάλογα μικρότερη από εκείνη της Βορείου Αμερικής. Οι εν λόγω οργανώσεις διαδραματίζουν έναν κατευθυντήριο ρόλο στην αντιμετώπιση των θεμάτων, των πολιτικών και των διαδικασιών που αφορούν τις νέες υπηρεσίες. Η ενεργός ευρωπαϊκή συμμετοχή είναι ζωτικής σημασίας για τη διασφάλιση της ύπαρξης ενός κατάλληλου, σταθερού και βιώσιμου διεθνούς φόρουμ.

3.4.2. Η ευρωπαϊκή βιομηχανία πρέπει να έχει μεγαλύτερη συμμετοχή στις παγκόσμιες οργανώσεις, προκειμένου να διατηρείται η ευαισθητοποίηση για τα θέματα που αφορούν τις νέες υπηρεσίες, να διασφαλίζεται η ανάπτυξή τους σε μία παγκοσμίως ισότιμη βάση και να υπάρχει ένας φορέας αντιμετώπισης των ιδιαίτερων ευρωπαϊκών απαιτήσεων (π.χ. πολιτισμική και γλωσσική πολυμορφία).

3.4.3. Θα ήταν χρήσιμο για τα ευρωπαϊκά συμφέροντα, να υπάρχει μία συντονισμένη προσέγγιση σε παγκόσμιο επίπεδο όσον αφορά τα θέματα που συνδέονται με τις νέες υπηρεσίες. Πρέπει, επίσης, να υπάρχουν ευρωπαϊκά όργανα για το συντονισμό των προσεγγίσεων σε ευρωπαϊκό επίπεδο.

3.5. Εκπαίδευση

3.5.1. Καθώς οι μελλοντικές δυνατότητες και οι προοπτικές σταδιοδρομίας των σημερινών ανηλίκων θα επηρεασθούν σε μεγάλο βαθμό από τις νέες υπηρεσίες, είναι ζωτικής σημασίας γι' αυτούς να καταστεί δυνατή η συμπερίληψη της χρήσης των νέων υπηρεσιών στα εκπαιδευτικά συστήματά τους.

3.5.2. Πρέπει να προωθηθεί η επιμόρφωση των ενηλίκων και των εκπαιδευτικών όσον αφορά το περιεχόμενο και την αποδοχή του.

3.5.3. Πρέπει να δημιουργηθούν περιφερειακά και εθνικά κέντρα κατάρτισης και εκπαιδευτικά ιδρύματα για την ανάπτυξη σχετικής κατάρτισης για τους γονείς και τους εκπαιδευτικούς. Οι εκπαιδευτικές πολιτικές για τις νέες υπηρεσίες πρέπει να ευνοούν τη διασύνδεση των εθνικών και περιφερειακών σχολικών δικτύων.

3.5.4. Πρέπει να χαραχθούν νέες εκπαιδευτικές στρατηγικές μάθησης και διδασκαλίας, οι οποίες να στοχεύουν ειδικά τις νέες υπηρεσίες.

3.5.5. Πρέπει να παρέχεται αυξημένη βοήθεια εκ μέρους του δημόσιου τομέα προς την εκπαιδευτική κοινότητα, προκειμένου αυτή να εφαρμόζει τις εν λόγω νέες εκπαιδευτικές στρατηγικές. Πρέπει να ληφθούν μέτρα που να δίνουν τη δυνατότητα στους γονείς να επωφελούνται από τις εκπαιδευτικές στρατηγικές και, κατ'αυτόν τον τρόπο, να βοηθούν τα παιδιά τους.

3.5.6. Οι στρατηγικές και οι πολιτικές για την εκπαιδευτική έρευνα πρέπει να είναι ευρωπαϊκής και παγκόσμιας κλίμακας όσον αφορά την προσέγγιση, προκειμένου να διασφαλίζεται πλήρης διαλειτουργικότητα και ανοιχτά πρότυπα στο βαθμό που σχετίζονται με τη χρησιμοποίηση των νέων υπηρεσιών στην εκπαίδευση.

3.5.7. Πρέπει να γίνει μνεία στο πρόγραμμα τεσσάρων σημείων των ΗΠΑ για την «κάθαρση» του Internet [οδηγός για τους γονείς, εκστρατεία ευαισθητοποίησης, πολιτική μηδενικής ανοχής για ορισμένους παραβάτες, καθώς και «ανοιχτές γραμμές» («hot-lines»)] και στο γερμανικό πρότυπο, στο πλαίσιο του οποίου η πρόσφατη νομοθεσία προβλέπει το διορισμό υπευθύνων για την «προστασία της νεολαίας» (βλ. παράρτημα Ι).

3.5.8. Πρέπει να αναπτυχθούν διαδικασίες για τη διάδοση της ορθής πρακτικής όσον αφορά τη χρήση των νέων υπηρεσιών σε ευρωπαϊκό επίπεδο.

3.6. Επιδοτήσεις

3.6.1. Πρέπει να αναληφθεί μία πρωτοβουλία ευρωπαϊκής κλίμακας για τη χορήγηση επιδοτήσεων, με στόχο την ενθάρρυνση της ανάπτυξης της εκπαίδευσης και της ευαισθητοποίησης τόσο σε εθνικό όσο και σε ευρωπαϊκό επίπεδο.

3.7. Συνεργασία και συντονισμός

3.7.1. Καθώς οι νέες υπηρεσίες είναι παγκόσμιας κλίμακας, οποιαδήποτε προσέγγιση δεν πρέπει να είναι αποκλειστικά ευρωπαϊκή (έτσι ώστε τα ευρωπαϊκά ζητήματα να καταστεί δυνατόν να παρουσιασθούν κατά ενιαίο τρόπο), αλλά και παγκόσμια. Κάτι τέτοιο προϋποθέτει συνεργασία και συντονισμό τόσο σε ευρωπαϊκό όσο και σε παγκόσμιο επίπεδο. Η αποδοχή, η αποτελεσματικότητα και, κατά συνέπεια, η επιτυχία κάθε νέας υπηρεσίας θα στηρίζεται στη συνεργασία και το συντονισμό όλων των μερών.

3.7.2. Η συνεργασία και ο συντονισμός σε ευρωπαϊκό και παγκόσμιο επίπεδο πρέπει να διευκολυνθεί μέσω της δικτύωσης των σχετικών εθνικών οργάνων, τα οποία είναι αρμόδια για τις νέες υπηρεσίες σε όλα τα επίπεδα, δηλαδή τις κυβερνήσεις, τα όργανα αυτορρύθμισης και τις ενώσεις καταναλωτών.

3.7.3. Πρέπει να συνταχθούν βασικοί κώδικες δεοντολογίας τόσο σε ευρωπαϊκό όσο και σε παγκόσμιο επίπεδο, προκειμένου να υιοθετηθούν και να εφαρμόζονται από τους χρήστες, τους παροχείς περιεχομένου, τους παροχείς υπηρεσιών και τα ρυθμιστικά όργανα.

3.7.4. Η ευρωπαϊκή παρουσία στις παγκόσμιες οργανώσεις για τις νέες υπηρεσίες είναι δυσανάλογα μικρότερη από εκείνη της Βορείου Αμερικής. Οι εν λόγω οργανώσεις διαδραματίζουν έναν κατευθυντήριο ρόλο όσον αφορά τον προσανατολισμό των νέων υπηρεσιών. Επομένως, είναι ζωτικής σημασίας να υπάρχει σημαντικότερη ευρωπαϊκή συμμετοχή σ'αυτές τις διεθνείς οργανώσεις, έτσι ώστε η Ευρώπη να μπορεί να συμμετέχει σε μία παγκοσμίως ισότιμη βάση και να μεριμνά για τα ειδικά ευρωπαϊκά θέματα.

4. Συμπεράσματα

4.1. Η ΟΚΕ πιστεύει ότι οι νέες υπηρεσίες προσφέρουν σημαντικά πλεονεκτήματα σε εθνικό, ευρωπαϊκό και παγκόσμιο επίπεδο, αλλά για την πλήρη αξιοποίηση αυτών των πλεονεκτημάτων πρέπει να ισχύουν το κατάλληλο ρυθμιστικό πλαίσιο και οι κατάλληλες πολιτικές και διαδικασίες. Η ΟΚΕ πιστεύει ακόμη ότι η πρόταση της Επιτροπής για Σύσταση του Συμβουλίου - σε συνδυασμό με τις γενικές αρχές της, τις προτάσεις της για το συντονισμό των εθνικών μέτρων και για τη συνεργασία και τη συγκέντρωση των εμπειριών σε ευρωπαϊκό και παγκόσμιο επίπεδο - παρέχει ένα κατάλληλο ρυθμιστικό πλαίσιο.

Εν κατακλείδι, η ΟΚΕ:

4.1.1. επιδιώκει την υιοθέτηση παγκόσμιας προσέγγισης για την εξεύρεση λύσεων στα προβλήματα που αντιμετωπίζουν οι νέες υπηρεσίες 7

4.1.2. αναζητεί μία εναρμονισμένη προσέγγιση για τη νομοθετική ρύθμιση 7

4.1.3. ενθαρρύνει τη χρησιμοποίηση συστημάτων διαβάθμισης και λογισμικού φιλτραρίσματος 7

4.1.4. συνιστά την ανάληψη πρωτοβουλιών για την εκπαίδευση και την ευαισθητοποίηση 7

4.1.5. ενθαρρύνει την αυτορρύθμιση, όπου αυτή κρίνεται σκόπιμη 7

4.1.6. επιδιώκει τη διασαφήνιση των θεμάτων των σχετικών με την ευθύνη για το περιεχόμενο και τη διάκριση μεταξύ παρανόμου και επιβλαβούς περιεχομένου 7

4.1.7. επιδιώκει αυξημένη συνεργασία και συντονισμό μεταξύ των εθνικών, ευρωπαϊκών και παγκόσμιων οργανώσεων όσον αφορά το σύνολο των πτυχών των νέων υπηρεσιών 7

4.1.8. προτείνει την υιοθέτηση ενός ευρωπαϊκού (ή και παγκοσμίως αποδεκτού) πλαισίου κωδίκων δεοντολογίας, κατευθυντήριων γραμμών και βασικών μέτρων, όπως είναι οι «ανοιχτές γραμμές» («hot-lines») και οι υπεύθυνοι για την προστασία της νεολαίας 7

4.1.9. προτείνει την προώθηση όλων των υιοθετούμενων μέτρων, πολιτικών και πρωτοβουλιών σε σχέση με τις νέες υπηρεσίες με σκοπό τη διασφάλιση της χρησιμοποίησής τους, έτσι ώστε να αυξηθεί ο αριθμός των χρηστών τους.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() COM(96) 483 τελικό.

() PIN = Προσωπικός Αριθμός Αναγνώρισης.

() PICS = Βάση για την Επιλογή Περιεχομένου στο Internet.